નડિયાદ: આગામી ડિસેમ્બર- જાન્યુઆરીમાં 37 મી ઓલ ઇન્ડિયા પોલીસ ઇક્વેસ્ટ્રીયન મીટ ભોપાલ ખાતે યોજાશે. જેમાં ખેડા જિલ્લા પોલીસનું પ્રતિનિધિત્વ કરવા માટે પોલીસકર્મી પોતાના 3 અશ્વો સાથે ખમીર બતાવવા થનગની રહ્યા છે. ખેડા જિલ્લામાંથી ખેડા કેમ્પ ખાતે ફરજ બજાવતા પોલીસકર્મી ઘેલાભાઇ મીર આગામી તા.14 મી સપ્ટેંબરના રોજ અમદાવાદ ખાતે ખાસ ટ્રેનિંગ માટે જશે. ભોપાલમાં ખેડા જિલ્લા પોલીસનું પ્રતિનિધિત્વ કરવા માટે ઘેલાભાઇ મીર પોતાના અશ્વ બાબર, રૂપ અને ડોલી સાથે સતત પ્રેક્ટિસ કરી રહ્યા છે. અત્યાર સુધીમાં ઘેલાભાઇ મીર 3 વાર ડી.જી. કપમાં ગોલ્ડ તેમજ સિલ્વર મેડલ જીત્યા છે. તેઓએ અત્યાર સુધીમાં જમ્પમાં સૌથી ઉત્કૃષ્ટ પ્રદર્શન કર્યું છે. હવે ભોપાલની મીટમાં પણ તેઓ વિજેતા બનવાના ધ્યેય સાથે ભાગ લઇ રહ્યા છે.